b'\n_START_ARTICLE_\nMonet\xc5\xb3 padirbin\xc4\x97jimas\n_START_PARAGRAPH_\nMonet\xc5\xb3 padirbin\xc4\x97jimas \xe2\x80\x93 monet\xc5\xb3 klastojimas, paprastai siekiant pasipelnyti.\n_START_SECTION_\nIstorija\n_START_PARAGRAPH_\nPirmosios monetos buvo gaminamos tik i\xc5\xa1 tauri\xc5\xb3j\xc5\xb3 metal\xc5\xb3 ir tod\xc4\x97l tai labai masino klastotojus. Radiniai patvirtina, kad monetos buvo padirbin\xc4\x97jamos jau antikos laikais. Vienas i\xc5\xa1 primityviausi\xc5\xb3 klastojimo b\xc5\xabd\xc5\xb3, tai nuo i\xc5\xa1 tauri\xc5\xb3j\xc5\xb3 metal\xc5\xb3 pagamint\xc5\xb3 monet\xc5\xb3 apipjaustyti jos kra\xc5\xa1tus. To siekiant i\xc5\xa1vengti monet\xc5\xb3 \xc5\xa1onai prad\xc4\x97ti graviruoti. Taip pat i\xc5\xa1 pigesni\xc5\xb3 metal\xc5\xb3 pagaminti monet\xc5\xb3 ruo\xc5\xa1iniai buvo apliejami brangesniu metalu, paauksuojami ar pasidabruojami ar tiesiog aplipdomi folija. Vietoj i\xc5\xa1 tauri\xc5\xb3j\xc5\xb3 metal\xc5\xb3 pagamint\xc5\xb3 monet\xc5\xb3 prad\xc4\x97jus naudoti i\xc5\xa1 pigesni\xc5\xb3 metal\xc5\xb3 pagamintas monetas, jos prad\xc4\x97tos lieti ar kaldinti. Tobul\xc4\x97jant monet\xc5\xb3 gamybos technologijoms, siekiant sudaryti galimyb\xc4\x99 \xc5\xbemon\xc4\x97s lengvai atskirti suklastotas monetas nuo tikr\xc5\xb3 ypatingas d\xc4\x97mesys jas gaminant buvo skiriamas j\xc5\xb3 proporcingumui. Moneta tur\xc4\x97jo pasta\xc4\x8dius nekristi, o past\xc5\xabmus ried\xc4\x97ti tiesiai._NEWLINE_Pinig\xc5\xb3 padirbin\xc4\x97jimas buvo laikomas vienu i\xc5\xa1 sunkiausi\xc5\xb3 nusikaltim\xc5\xb3, nes falsifikatoriai gali su\xc5\xbelugdyti \xc5\xa1alies \xc5\xabk\xc4\xaf (nors tokio atvejo ne\xc5\xbeinoma, da\xc5\xbeniau d\xc4\x97l didel\xc4\x97s infliacijos falsifikatoriai tur\xc4\x97davo nutraukti savo veikl\xc4\x85), tod\xc4\x97l u\xc5\xbe j\xc4\xaf buvo grie\xc5\xbe\xc4\x8diausiai baud\xc5\xbeiama. Falsifikatoriai verdami aliejuje, deginami ant lau\xc5\xbeo, 1566 ir 1588 met\xc5\xb3 Lietuvos statutuose u\xc5\xbe pinig\xc5\xb3 padirbin\xc4\x97jim\xc4\x85 buvo numatyta mirties bausm\xc4\x97 sudeginant ant lau\xc5\xbeo, TSRS \xc4\xafstatymai taip pat numat\xc4\x97 u\xc5\xbe pinig\xc5\xb3 padirbin\xc4\x97jim\xc4\x85 net mirties bausm\xc4\x99._NEWLINE_Laikui b\xc4\x97gant monetas i\xc5\xa1 tauri\xc5\xb3j\xc5\xb3 metal\xc5\xb3 prad\xc4\x97jo keisti popieriniai pinigai, kol galiausiai monetos prad\xc4\x97tos gaminti visai i\xc5\xa1 palyginti nebrangi\xc5\xb3 metal\xc5\xb3. Kai kuri\xc5\xb3 monet\xc5\xb3 pagaminimas yra brangesnis negu jos nominali vert\xc4\x97 (1, 2 lietuvi\xc5\xa1ki centai). Taip vykstant ma\xc5\xbe\xc4\x97jo ir atsiskaitymuose naudojam\xc5\xb3 monet\xc5\xb3 klastojimo atvej\xc5\xb3. \xc5\xa0iais laikais da\xc5\xbeniausiai klastojamos senovi\xc5\xa1kos, i\xc5\xa1 tauri\xc5\xb3j\xc5\xb3 metal\xc5\xb3 pagamintos monetos.\n_START_SECTION_\nMonet\xc5\xb3 padirbin\xc4\x97jimo atvejai\n_START_PARAGRAPH_\nSeno Drarsko (Drahomio) pilies teritorijoje (Lenkija) archeologai aptiko viduram\xc5\xbei\xc5\xb3 dirbtuves, kuriose buvo klastojamos XIV \xe2\x80\x93 XV am\xc5\xbei\xc5\xb3 monetos. Lietuvoje Labanoro lobyje, kuris buvo pasl\xc4\x97ptas apie XV am\xc5\xbeiaus vidur\xc4\xaf, rastas vienas suklastotas Prahos gra\xc5\xa1is. Ypa\xc4\x8d daug \xc5\xa1iling\xc5\xb3 suklastota Su\xc4\x8davos pilyje (dabar Rumunijos teritorija) 1661\xe2\x80\x931662 metais. \xc4\x8cia monet\xc5\xb3 kaldinimas buvo gerai organizuotas. \xc4\xae pagalb\xc4\x85 pasitelktos ma\xc5\xa1inos. Su\xc4\x8davoje buvo klastojami lenki\xc5\xa1ki ir lietuvi\xc5\xa1ki Jono Kazimiero variniai, Rygos ir Livonijos, pr\xc5\xabsi\xc5\xa1ki Frydricho Vilhelmo \xc5\xa1ilingai, skirti Lenkijos ir Lietuvos Did\xc5\xbeiosios Kunigaik\xc5\xa1tyst\xc4\x97s pinig\xc5\xb3 rinkai. Lenkijoje 1571 metais veik\xc4\x97 falsifikatori\xc5\xb3 gauja, liejusi cinkinius lietuvi\xc5\xa1kus ketvirtokus ir talerius. Nors suklastotos monetos nuo tikr\xc5\xb3 skyr\xc4\x97si i\xc5\xa1vaizda ir svoriu, falsifikatoriams pavykdavo jas realizuoti miesteli\xc5\xb3 turgaviet\xc4\x97se.'